CELEX: 32020D1223(01)
Language: hu
Date: 2020-11-26 00:00:00
Title: Az Európai Politikai Pártok és Európai Politikai Alapítványok Hatóságának határozata (2020. november 26.) a Szövetség a Békéért és a Szabadságért nonprofit szervezet bejegyzésének elutasításáról (Csak az angol nyelvű szöveg hiteles) 2020/C 448/01

2020.12.23.   
               
               
                  HU
               
               
                  Az Európai Unió Hivatalos Lapja
               
               
                  C 448/1
               
            
         Az Európai Politikai Pártok és Európai Politikai Alapítványok Hatóságának határozata
         (2020. november 26.)
         a Szövetség a Békéért és a Szabadságért nonprofit szervezet bejegyzésének elutasításáról
         (Csak az angol nyelvű szöveg hiteles)
         (2020/C 448/01)
         AZ EURÓPAI POLITIKAI PÁRTOK ÉS EURÓPAI POLITIKAI ALAPÍTVÁNYOK HATÓSÁGA
         tekintettel az Európai Unió működéséről szóló szerződésre,
         tekintettel az európai politikai pártok és az európai politikai alapítványok jogállásáról és finanszírozásáról szóló, 2014. október 22-i 1141/2014/EU, Euratom európai parlamenti és tanácsi rendeletre (1) és különösen annak 9. cikkére,
         tekintettel a Szövetség a Békéért és a Szabadságért nonprofit szervezet által benyújtott beadványokra,
         mivel:
         
                     (1)
                  
                  
                     Az Európai Politikai Pártok és Európai Politikai Alapítványok Hatósága (a továbbiakban: hatóság) 2020. augusztus 12-én, és 26-án megkapta a Szövetség a Békéért és a Szabadságért nonprofit szervezet (a továbbiakban: APF) európai politikai pártként történő bejegyzés iránti kérelmeit.
                  
               
                     (2)
                  
                  
                     A kérelmek az 1141/2014/EU, Euratom rendelet szerinti európai politikai pártként történő előzetes bejegyzésre hivatkoztak (2).
                  
               
                     (3)
                  
                  
                     2020. augusztus 27-én a hatóság emlékeztetett arra, hogy az APF-t a 2018. szeptember 13-i határozattal törölték a nyilvántartásból (3), és ezért az 1141/2014/EU, Euratom rendelet szerinti bejegyzés iránti kérelmet kell benyújtania.
                  
               
                     (4)
                  
                  
                     2020. szeptember 4-én az APF az augusztus 12-én és 26-án benyújtottakkal megegyezőnek tűnő dokumentumokat nyújtott be.
                  
               
                     (5)
                  
                  
                     2020. szeptember 8-án a hatóság egy, a Nationaldemokratische Partei Deutschlands párttól származó tagsági űrlapot kapott.
                  
               
                     (6)
                  
                  
                     2020. szeptember 10-én a hatóság megismételte arra vonatkozó felhívását, hogy az APF-nek kérelmet kell benyújtania az európai politikai pártként való bejegyzéshez.
                  
               
                     (7)
                  
                  
                     2020. szeptember 18-án az APF (az előző beadványokkal együtt, a továbbiakban: kérelem) további beadványt nyújtott be, melyben többek között a Falange Española de las JONS (Spanyolország) és az E.LA.SYN. (Görögország) pártok tagsági űrlapjai szerepeltek.
                  
               
                     (8)
                  
                  
                     2020. október 19-én a hatóság értesítette az APF-et, hogy a kérelem hiányos, valamint megjegyezte, hogy a csupán három tagállamra vonatkozó három tagsági űrlap nyilvánvalóan semmi esetre sem elegendő a bejegyzéshez.
                  
               
                     (9)
                  
                  
                     A hatóság 2020. október 26-án az APF-nek címzett előzetes értékelést fogadott el, amelyben kifejtette előzetes álláspontját arról, hogy a kérelem nem felel meg az 1141/2014/EU, Euratom rendelet 3. cikkének (1) bekezdésében meghatározott feltételeknek.
                  
               
                     (10)
                  
                  
                     Az APF különösen azt nem bizonyította, hogy megfelelne az 1141/2014/EU, Euratom rendelet 3. cikke (1) bekezdésének b) pontjában meghatározott feltételeknek (a továbbiakban: minimális képviseleti követelmények).
                  
               
                     (11)
                  
                  
                     A vonatkozó rendelkezés szerint az európai politikai pártként való bejegyzés feltétele annak a kérelmező általi bizonyítása, hogy tagpártjai képviseltetik magukat a tagállamok legalább egynegyedében európai parlamenti, nemzeti parlamenti, regionális parlamenti képviselők vagy regionális közgyűlési tagok révén, vagy a kérelmező vagy tagpártjai a legutóbbi európai parlamenti választásokon a tagállamok legalább egynegyedében megkapták az adott tagállamok mindegyikében a leadott szavazatok legalább három százalékát.
                  
               
                     (12)
                  
                  
                     A tagpártok képviseletével kapcsolatban az APF kérelmében esetleg felhasználható dokumentáció csupán három tagállamra – i. Németországra, ii. Görögországra és iii. Spanyolországra – vonatkozik, az ilyen terjedelmű képviselet azonban nem elegendő a legalább hét tagállamban való képviseletet előíró minimális képviseleti követelményeknek való megfeleléshez.
                  
               
                     (13)
                  
                  
                     Ezenfelül az APF nem nyújtott be olyan dokumentációt, amely azt bizonyítaná, hogy hogy a kérelmező vagy tagpártjai a legutóbbi európai parlamenti választásokon legalább hét tagállamban megkapták az adott tagállamok mindegyikében a leadott szavazatok legalább három százalékát, valamint a preambulumbekezdésben(12) meghatározott rendelkezések minden esetben megfelelően alkalmazandók.
                  
               
                     (14)
                  
                  
                     Az előzetes értékelés során a hatóság felszólította az APF-t, hogy 2020. november 10-ig írásban nyújtsa be esetleges észrevételeit, valamint ismét felhívta a figyelmet arra, hogy a kérelem hiányosnak minősül.
                  
               
                     (15)
                  
                  
                     Az APF nem nyújtott be semmiféle észrevételt a hatóság előzetes értékeléséhez kapcsolódóan.
                  
               
                     (16)
                  
                  
                     Erre tekintettel a kérelem további részének a hatóság általi érdemi értékelése nem szükséges.
                  
               ELFOGADTA EZT A HATÁROZATOT:
         
            1. cikk
            A Szövetség a Békéért és a Szabadságért nonprofit szervezet európai politikai pártként történő bejegyzés iránti kérelmét elutasítja.
         
         
            2. cikk
            Ez a határozat a róla szóló értesítés napján lép hatályba.
         
         
            3. cikk
            E határozat címzettje:
            
                        Szövetség a Békéért és a Szabadságért nonprofit szervezet
                     
                  
                        Rue Abbé Cuypers 3
                     
                  
                        1040 Bruxelles/Brussel
                     
                  
                        BELGIQUE/BELGIË
                     
                  
         
            Kelt: Brüsszelben, 2020. november 26-án.
            
               
                  Az Európai Politikai Pártok és
               
               
                  Európai Politikai Alapítványok Hatósága részéről
               
               
                  az igazgató
               
               M. ADAM
            
         
         
            (1)  HL L 317., 2014.11.4., 1. o.
         
         
            (2)  A hatóság 2018. február 9-i határozata a Szövetség a Békéért és a Szabadságért bejegyzéséről (HL C 193., 2018.6.6., 9. o.).
         
            (3)  A hatóság 2018. szeptember 13-i határozata a Szövetség a Békéért és a Szabadságért nyilvántartásból való törléséről (HL C 417., 2018.11.16., 11. o.).